Papersnake/gushiwen huggingface dataset:
送余泽还义兴
胡寅（宋代）

挟策漳滨两韶稚，君后南随州计吏。
相逢冠岁璧池头，顿觉词计使人惴。
谓宜云路恣腾踏，岂料霜蹄多蹶踬。
君才视我十倍加，蓄积那堪五经笋。
已穷孟轲不动处，得丧穷通归一致。
每怀会合未曾款，辄复鸿燕春秋异。
寸莛才欲撞舂容，不尽之音耳空记。
去年邂逅得所原，千里过我少停辔。
围炉烧栗忘放分，蹙雪访梅喜春至。
窥园细看百卉动，陟榭满挹千峰翠。
读君旧诗黄钟律，观君新德清庙器。
默求至善不近名，下视群愚非饰智。
常虞涉世伤坦率，见语躬行合谨细。
值君隐忧方食蓼，而我美疹如紾臂。
飞觞引满不复能，战饮吴门梦中事。
采菊聊同茗碗清，丸艾时归药婆利。
忠言赠公岂肉骨，益友贶予真補劓。
浮云聚散古则尔，人生出处孰无累。
闻道双珠已候门，便乘一叶同插翅。
朱楼婉娩托旅梦，江树霏微搅离思。
一区衡山勿负约，三绝麟经更涵粹。
得时而驾谅不免，有使且寄相思字。
白赋息耕
释智愚（宋代）

叶深烟气暖，杭软骨毛香。
巢许垂清节，临流不尔忘。
丁卯除夕寓泸南独坐舟中有感去岁此夕
赵蕃（宋代）

米仓山寨雪连云，不见椒盘见贼尘。
今日江城闻爆竹，莫嫌杯酒不沾唇。
蟾宫曲
袁思古（五代）

望天涯、涕泪纵横。牵一缕幽情。挂一缕幽情。你久无消息分明。

问一日归程。滞一日归程。阻关山，传斥堠，早一阵心惊。

晚一阵心惊。待春来，又春去，听一啭流莺。怨一啭流莺。

夜悄悄、人静无声。过一度寒更。怕一度寒更。
竹
徐渭（明代）

叶叶枝枝逐景生，高高下下自人情。
两梢直拔青天上，留取根丛作雨声。
题龙旗梅
郭钰（元代）

砚冰敲碎碧云残，蜂蝶无飞花意閒。记得共寻林处士，软寒清晓到孤山。
念奴娇 题陈其年乌丝词
徐釚（清代）

彼髯何也，吐乌丝小字、公然满幅。细嚼高吟三百遍，句句响过哀玉。

被冷香残，酒醒灯灺，最怕霜毫秃。而今绝妙，依稀燕泥梁屋。

却忆去岁春风，吴门绝句，数首江烟绿。谓与高人元叹说，许我香奁堪续。

吹裂银笙，拓残金戟，一任歌徵逐。何时斗酒，与君汎愁千斛。
两相惜行赠别吴仲伦归白沙并柬曾自升
刘崧（元代）

江上霾雪阴雨积，野径荒荒断行迹。故人东来忽过我，把臂惊呼两相惜。

十年东南兵甲频，豪杰往往沦风尘。躯干轩昂力如虎，观子岂是寻常人。

忆曾同作匡山客，醉上层峰看秋色。流水空明龙子潭，碧桃尽绕仙人宅。

中坛欲上心力摧，惊风怒雹从空来。却携短剑问卜筴，乘槎径欲窥蓬莱。

时移事异髦鬓改，白璧泥沙閟光彩。青鸟高飞竟不回，消息微茫堕云海。

君从何年堕白沙，我亦归种珠林瓜。青山闭户宜落日，一水只隔城东霞。

感君远来当此夕，露牖风灯暗虚席。一杯浊酒千斟感，忽忆原尝泪沾臆。

由来变化纷龙鱼，老我无成空学书。西行定遇曾文学，为问朗溪石笋今何如。
龙门
陈与义（宋代）

不到龙门十载强，断崖依旧挂斜阳。
金银佛寺浮佳气，花木禅房接上方。
羸马暂来还径去，流莺多处最难忘。
老僧不作留人意，看水看山白发长。
春中田园作
王维（唐代）

屋上春鸠鸣，村边杏花白。
持斧伐远扬，荷锄觇泉脉。
归燕识故巢，旧人看新历。
临觞忽不御，惆怅远行客。
新安四咏 其三
崔鶠（宋代）

我爱新安好，新安胜事多。秋容明远眺，夜响答清歌。

寺映离离叶，城通瑟瑟波。黄山敌嵩阜，三十六嵯峨。
温泉宫礼见
钱起（唐代）

新丰佳气满，圣主在温泉。云暧龙行处，山明日驭前。

顺风求至道，侧席问遗贤。灵雪瑶墀降，晨霞彩仗悬。

沧溟不让水，疵贱也朝天。
书边事四首 其二
张可大（明代）

去年此日战浑河，败北频仍蹙境多。未见北尘先解甲，若逢胡骑便投戈。

出关已绝生还梦，应募惟闻浪死歌。一自上都重失后，人心汹汹奈如何。
偈颂一百三十三首 其八十六
释居简（宋代）

东边移了复西移，不动尊还有动时。弗打并他蹲坐处，安知四十九年非。
彼美篇
朱清远（清代）

酒食是议妇人事，车挽庑春并高致。此犹贫贱扬芳徽，椎髻案眉随所遇。

夫为司徒妻赴薪，彼美风节何清真。道蕴咏絮馀事耳，寻常摘句何足云。
神鸡枕
史凤（唐代）

枕绘鸳鸯久与栖，新裁雾縠斗神鸡。

与郎酣梦浑忘晓，鸡亦留连不肯啼。
湖湘路中见梅花寄子开 其二
彭汝砺（宋代）

万木低徊冰雪辰，寄声凭尔急催春。即看苑囿芳菲遍，还见池台歌舞人。
追和鲁直蜡梅二首
王之道（宋代）

一种幽素姿，凌寒为谁展。
似嫌冰雪清，故作黄金浅。
柬薛剑公 其一
陈邦彦（明代）

朗如玉映，轩若霞举。昔见其人，今闻其语。谁同卫玠，亦有杜虎。

濯濯冰魂，城南无暑。
今岁吾乡颇稔而收成值雨夜坐有怀二首 其二
方一夔（宋代）

萧萧疏雨未调霜，空向寒阶滴夜长。风激木围如撼枕，虫号土穴欲扶床。

蚁倾清浊香浮瓮，蟹劈尖圆黄戴筐。独背残灯眠未稳，梦寻归路到枌乡。
题李山人
白居易（唐代）

厨无烟火室无妻，篱落萧条屋舍低。

每日将何疗饥渴，井华云粉一刀圭。
题诚道原潇湘八景 其二 洞庭秋月
贝琼（元代）

轩辕已上天，弓剑人间留。唯馀万古月，长照洞庭秋。

君山云气灭，水合天光流。勿遣金虾蟆，脱归千文湫。
寓故里大中寺值朱起蔡同宿数夜
陈藻（宋代）

壮游初到郑公乡，与子吟哦古佛旁。
老去同时人死尽，那知来此话僧房。
东庄十八景为匏庵先生赋 其六 双井村
吴俨（明代）

双井何人凿，村名今尚存。试看栏石上，或识汉文园。
圆明庄
黄子长（元代）

圆明庄在海之隈，老我寻幽始一来。自是好山藏世界，非关弱水隔蓬莱。

鸥沙鹭渚皆宜稼，粉壁雕墙半是苔。笑问檀那黄氏子，许多因果为谁栽。
净惠山亭要客致酒
郭祥正（宋代）

何处要宾入醉乡，窣云亭榭冠南漳。城随山阜龙蛇转，花覆园林锦绣香。

三月风光聊酩酊，百年人世少康强。采薇甘饿箪瓢乐，安用须为画省郎。
报师恩
丘处机（宋代）

一横嘉景日常新。古柏森森四季春。福地清高稀俗事，名坛时复会仙宾。

人人尽喜生中国，户户虔心敬上真。唯愿诸公皆省悟，同登无漏出红尘。
次韵签判丈因旱而作及喜雨二诗
赵蕃（宋代）

稍愆梅熟雨，似作旱时风。
此柄知谁宰，皇天不病农。
桑麻初告毕，仓廪旧犹丰。
莫起焦熬叹，当期渗漉通。
七夕泛舟
梁锽（唐代）

云端有灵匹，掩映拂妆台。夜久应摇珮，天高响不来。

片欢秋始展，残梦晓翻催。却怨填河鹊，留桥又不回。
次符读书城南韵
李纲（宋代）

騄骥有骏足，调御始服舆。天资已高迈，淬砺资群书。

敏学复好问，端由方寸虚。超然适正道，克慎在厥初。

百家见异户，六艺知同闾。博观而妙柬，奥义将灿如。

纤缴下云鹄，沈钩出渊鱼。精思理难遁，笃志道匪疏。

溉根食其实，浚源导成渠。反已类学射，求心犹放猪。

精英谢糟粕，光景走蟾蜍。寸阴宝尺璧，旨味胜浮蛆。

是中苟得趣，何适不可居。问言何以然，得之在学欤。

譬犹大农家，丰年多蓄储。人皆升斗窘，已独仓箱馀。

自饱以及众，博施诚乐且。文章乃馀事，笔墨为耕锄。

当为丹山凤，勿作黔中驴。本末固有序，未菑那得畬。

致身霄汉上，登降白玉除。朱云既折槛，辛毗亦牵裾。

爱君当以诚，危言岂邀誉。自古富贵者，磨灭同丘墟。

何如任直道，用舍随卷舒。不能乃自弃，君子其疾诸。

愿言力学人，去去无踌躇。
寄大人二首 其二
朱淑真（宋代）

极目思乡国，千里更万津。
庭闱劳梦寐　道路压埃尘。
诗礼闻相远，琴樽谁是亲？
愁看罗袖上，长揾泪痕新。
金虎白龙诗 其六
张果（唐代）

日月延人人自忙，分明真道不穷阳。家家尽有铅和汞，使得迷人人渺茫。
詹碏山居
方干（唐代）

爱此栖心静，风尘路已赊。十馀茎野竹，一两树山花。

绕石开泉细，穿罗引径斜。无人会幽意，来往在烟霞。
江城子
邓肃（宋代）

酒阑携手过回廊。夜初凉。月如霜。笑问木樨，何日吐天香。待插霜枝归斗帐，和云雨，殢襄王。

如今满目雨新黄。绕高堂。自芬芳。不见堂中，携手旧鸳鸯。已对秋光成感慨，更夜永，漏声长。
霜天晓角（梅）
王澡（宋代）

疏明瘦直。不受东皇识。留与伴春终肯，千红底、怎着得。

夜色。何处笛。晓寒无奈力。若在寿阳宫院，一点点、有人惜。
通远堡
锡珍（清代）

幽居林壑小，款客暮天青。乍卷云千叶，仍飘雨数星。

野虫鸣蟋蟀，山果熟梬楟。苦说盘飧少，相邀醉绿醽。
和蒋震夫时寓灵山
唐桂芳（明代）

诸公天上送将归，处士今占属少微。路转山亭迷宿雾，水冲村碓捣残晖。

青春贾谊多才达，白发冯唐与世违。遥想石楠花正发，避人时有竹鸡飞。
赠英公大师
释永牙（宋代）

吾宗何事独称雄，今昔名高继古风。
王右军书傅智永，李阳冰篆付英公。
墨研天电煤疑绝，砚琢端溪石欲空。
珍重真踪千载后，谁来三日看无穷。
余不阅程试义十五年今始一阅
林光（明代）

才拈一卷一留神，睡思浓来辄欠伸。汶上投闲应自得，昌黎惭忸可无因。

不辞筋力聊供世，祇恐轻肥解误人。一扇葵风清到骨，北窗谁炒葛天民。
采菱图
杜琼（明代）

苕溪秋高水初落，菱花已老菱生角。
红裙绿髻谁家人，小艇如梭不停泊。
三三两两共采菱，纤纤十指寒如冰。
不怕指寒并刺损，只恐归家无斗升。
湖州人家风俗美，男解耕田女丝枲。
采菱郎是采桑人，又与家中助生理。
落日青山敛暮烟，湖波十里镜中天。
清歌一曲循归路，不似耶溪唱采莲。
晨雨
孔平仲（宋代）

经秋久不雨，既雨亦纷纷。气入书帷暖，声从屋瓦闻。

问人疑落霰，出户见行云。亭午全开霁，青山远可分。
九牛驿次区太史用孺壁韵留题
张萱（明代）

江风满树麦蜩鸣，浪迹归心忆旧耕。为问邮签须几日，马头遥指白云生。
喜见吕元锡闻往谒李仁甫奉简短作
晁公溯（宋代）

关塞三峨北，山川五渡西。
喜逢连璧友，来自钓璜溪。
先世施行马，高才滞割鸡。
平生李元礼，好士必提携。
长门怨 其一
许棐（宋代）

妾身如莲根，沉埋淤泥底。虽有白玉姿，无人为拈洗。
北固山
行端（元代）

三面鲸涛连碧天，金汤形势尚依然。山花黯黯人吹笛，江柳青青客上船。

马带淮云东入浙，雁拖湘水北归燕。武侯一去孙刘死，原野几人耕墓田。
涪州牛陂箐
张九镒（清代）

晓云如墨破山行，未辨巉崖荦确横。射虎几人逢李广，叱羊何处问初平。

苔黏古木寒无色，草伏阴虫细有声。两日崎岖头欲白，不关萧瑟动秋情。
超然馆弹琴夜话
陈庚生（宋代）

玉琴弹罢一灯青，仙鼠飞飞到客庭。
道士却能谈肇论，夜深倾听有山灵。
纯甫出近郊以梅花未开成篇见贻因次元韵奉酬
强至（宋代）

朔吹鸣时万叶黄，独留琼蕊擅幽芳。
水边野外开虽晚，腊后春前赏未忙。
素艳若敷应雪妒，嫩心犹閟已风香。
此花更是梅仙咏，消得花间饮百觞。
春日咏梅花见绝句辩体
王贞白（唐代）

靓妆才罢粉痕新，迨晓风回散玉尘。
若遣有情应怅望，已兼残雪又兼春。
落花
朱诚泳（明代）

片片舞东风，胭脂点地红。鸟啼金谷晚，春事又成空。
赠清衍
司马光（宋代）

我厌俗缘苦，空为薄宦牵。如师真达者，于世亦超然。

敝笠冲尘陌，寒云拥雪天。崎岖远相顾，深愧此心专。
摸鱼儿·送春
张翥（元代）

涨西湖、半篙新雨，麯尘波外风软。兰舟同上鸳鸯浦，天气嫩寒轻暖。帘半卷，度一缕、歌云不碍桃花扇。莺娇燕婉。任狂客无肠，王孙有恨，莫放酒杯浅。
垂杨岸、何处红亭翠馆？如今游兴全懒。山容水态依然好，惟有绮罗云散。君不见，歌舞地，青芜满目成秋苑。斜阳又晚，正落絮飞花，将春欲去，目断水天远。
怀绍兴间往还诸公
陆游（宋代）

早岁从诸杰，森然尽国华。
辞工出月胁，笔健拔鲸牙。
道在穷何憾，年徂生有涯。
湖山元不改，老泪湿风沙。
拙女词
张弼（明代）

团扇初成梧叶秋，夹罗欲试又重裘。也知不是时来早，拙女囊空自晚谋。

拙女囊空自晚谋，清寒到底未为羞。盈箱锦绣依时著，多在春风十二楼。
偈倾一百六十九首
释智朋（宋代）

正旦令晨，物物咸新。
衲僧应时纳佑，不是和光同尘。
柏树子，麻三斤，
死柴头上放阳春。
和舒信道二首 其一
韦骧（宋代）

樽前虽阙旧年人，旧事重论迥若新。记得长春为绝唱，依稀难和似阳春。
月下笛 秋雾
杜贵墀（清代）

十里埋山，瞢腾似梦，渐将成雨。冥漾里，天际惟闻雁时语。

登高约近增惆怅，怕隔断钿车旧路。记残月笼鞭，斜阳唤渡，几番迷误。

烟树，昏如暮。料影障芦江，认帆何处？横波怨汝，短长桥与遮住。

怕教望见残阳缕。又暗向、西风泪注。想润透，彩云衣，犹倚江枫不去。
松明石井
高魁（明代）

谪客寻幽到海瀛，寒泉因此却留名。泉深石罅潮难染，脉漱沧州味独清。

玉乳浮香涵露色，松风拂翠度书声。淡然会得眉山意，肯信随波混俗情。
送秋塍暂往保定即返秀水
徐书受（清代）

王郎王郎大磊落。才名二十载，不免尚飘泊。平生性命为友朋，缓急至今谁可托。

众中遇我更不疑，一见高呼动魂魄。王郎听我语，足以慰尔饥。

择交定交始，乃克全交期。苟未保厥终，不如不相知。

当时颜苦瘦，今已面有髭。髭鬑鬑，发短短，嵇非懒兮阮非诞。

君曰悲乎，岂在饱暖。不封不树，盖不敢缓。以此感激，卑官不辞。

孝子之志，谁当谅之。嗟君勿戚贫而病，我亦年来知定命。

母殡松楸系梦思，严君万里违温凊。君由保州去，南抵长水塘。

行将告我友。我友钱与杨，高堂白发各相守，何事遨游离故乡。
十一月忽见雪片居此七年未尝见也
张九成（宋代）

寒色遽如许，神清瘦不禁。
瓦沟声磔索，珠琲乱衣襟。
斯须忽复声，玉片堕前林。
风劲势回旋，飘零蔽遥岑。
落此炎瘴地，七年到於今。
不见六花飞，况闻寒玉音。
今年盈尺瑞，天以慰吾心。
呼儿具杯盘，开樽须满斟。
更制白雪辞，入我绿绮琴。
春昼睡起偶书二首
张嵲（宋代）

忽忽掩关卧，起来春日曛。
和风吹草木，杂花纷已繁。
他乡农事兴，悽然怀故园。
青山虽满眼，何用慰忧烦。
白日歌
张融（南北朝）

白日白日，舒天昭晖。
数穷则尽，盛满则衰。
隔浦莲近拍
陆游（宋代）

飞花如趁燕子。直度帘栊里。帐掩香云暖，金笼鹦鹉惊起。凝恨掩梳洗。妆台畔，蘸粉纤纤指。宝钗坠。

才醒又困，厌厌中酒滋味。墙头柳暗，过尽一年春事。罨画高楼怕独倚。千里。孤舟何处烟水。
述古 其一
洪朋（宋代）

蠹蝝仆柱梁，蚊虻走牛羊。风过河水损，鸟噪木叶伤。

祸福有眹兆，物理乃其常。圣人睹未然，休气未渠央。

后代监不远，其在汉与唐。
卜算子·冷蕊閟红香
石孝友（宋代）

冷蕊閟红香，瘦节攒苍玉。更著堂堂十八翁，取友三人足。惜此岁寒姿，移向屏山曲。纸帐熏炉结胜缘，故伴仙郎宿。
集古 其三 老将
李俊民（金朝）

门前不改旧山河，泪落灯前一曲歌。

更把玉鞭云外指，只缘君处受恩多。
送别邢怀正直阁赴江西提举二首
周必大（宋代）

大江西畔米流脂，敛散新陈倚绣衣。
旗展春山千岭暗，霜飞暑路万艘归。
朝家法备农商信，台府官闲案牍稀。
庐阜虎溪天下景，未妨行部款禅扉。
张千里惠诗次韵
葛立方（宋代）

十年风搅海波翻，未报穹庐气踊山。
且把毛锥觑天巧，异时方叔要威蛮。
过天津桥晴望
姚合（唐代）

闲立津桥上，寒光动远林。皇宫对嵩顶，清洛贯城心。

雪路初晴出，人家向晚深。自从王在镐，天宝至如今。
笛家 同敬立、甸威踏春北山，小憩兴福寺
王策（清代）

酒不袪愁，书偏引睡，且携胜友，青鞋布袜寻山去。

轻盈远水，淡青晴峰，风流宛似，晚唐诗句。扑蝶光阴，听莺心事，那忍相孤负。

看纷纷，斜阳里，一片饧箫社鼓。

徐步。松边柳下，香丝丽玉，翠羽娇霞，乳燕翻风，新花点树。

更爱、石势象狮腾踏，野色烟云吞吐。兴到将阑，苍然幽翠，渐近招提路。

入门坐，觉山情一变，忽如太古。
送魏四落第还乡
岑参（唐代）

东归不称意，客舍戴胜鸣。腊酒饮未尽，春衫缝已成。

长安柳枝春欲来，洛阳梨花在前开。魏侯池馆今尚在，

犹有太师歌舞台。君家盛德岂徒然，时人注意在吾贤。

莫令别后无佳句，只向垆头空醉眠。
陕城桃李零落尽硖石山中今方盛开马上口占
司马光（宋代）

西望飞花千树暗，东来芳蕊一番新。
行人不惜泥涂倦，喜见年光两处春。
送朱君贶德安宰罢任还
孔平仲（宋代）

浔阳五邑谁善政，历陵令尹朱为姓。孜孜常以民存心，四境安娱吏无横。

吾爱其人颇真率，笑语诙谐喜讥评。山有猛虎藜藿长，人得朋友衣冠正。

当时文学推第一，阔步青云乃蹊径。大贤百里固非地，赤子三年且无病。

如君才智可自达，今归朝廷惟所应。君臣昔以譬埙篪，吉甫文武陛下圣。

当陈半策绾万金，翩翩六翮凌风劲。江边钟官老铸钱，坐髀已消穷且暝。

倘君富贵不通书，当验行藏素非佞。
同子永和贝元复春日韵
李洪（宋代）

村村春到野花开，蛮榼红醪尽醉回。
客子哦诗惊节物，林端杜宇不须催。
晚宿清平卫和石阡午发重安寺韵
周瑛（明代）

十里长亭五里桥，太平道路不知遥。人家处处皆桑树，山陇重重尽麦苗。

岩雪逢春犹自结，林霏过午未全消。平生惯作江湖梦，纸帐梅花又此宵。
暑不杂兴
方岳（宋代）

俚谓革鞾乌脚鬼，吾尊毛颖黑头公。
与鞾作传何为者，颖则万世文辞工。
再用前韵赠高司理共八首
陈造（宋代）

诗语庸非自播扬，流传朋旧定哄堂。
儒书投老空成癖，舞袖平哄不解长。
黄鸟啄残丹杏颗，清风摇动绿筠香。
山城寂寞便吾懶，劣胜精神弊句章。
南丰道中
黄文雷（宋代）

此县闻天下，披图且万家。
螭头余佛屋，鹿角卧江沙。
好与苏凋瘵，谁令息叹嗟。
春风多少意，残竹映疏化。
柳梢青
石孝友（宋代）

云髻盘鸦。眉山远翠，脸晕微霞。燕子泥香，鹅儿酒暖，曾见来那。

秋光已著黄花。又恰恨、尊前见他。越样风流，恼人情意，真个冤家。
水调歌头
张继先（宋代）

高真留妙诀，达士济群迷。心清行洁，天人凡圣尽皈依。不在搬精运气，不在飞罡蹑斗，心乱转狐疑。但要除邪妄，心地合神祇。

悟真空，离世网，绝关机。养吾浩气，驱雷役电震天威。混合百神归一，一念通天彻地，方始了无为。叱咤生风雨，玩世挟明时。师于泗州尸解，化身青城，作此付萨守坚真人。
唐多令
张炎（宋代）

云冷未全开。檐冰雨沍苔。入花根、暧意先回。一夜绿房迎晓白，空忆遍、岭头梅。
如幻旧情怀。寻春上吹台。正泥深、十二香街。且问谢家池畔草，春必定、几时来。
采芹亭
方蒙仲（宋代）

短帽轻衫亦复家，前村后陌柳初花。
不须多学舞雩兴，随分春光管领些。
望仙亭书所见
宋祁（宋代）

南国冬无雪，居然气候迷。
柔蔬傲霜甲，幽鸟逆春啼。
神鼓声无歇，樵歌韵不齐。
举头看白日，还过太山西。
吴兴道中有怀汝其通曹颙若
史鉴（明代）

杳杳长途异，悠悠逝水流。江村孤宿夜，风雪远行舟。

寒重偏欺客，凌浮迥结愁。故人应在念，日暮尚登楼。
将有远行走笔效江西体赠叔嘉
陈藻（宋代）

我非无伴侣，少壮皆黄泉。
独我成小巫，何人呼大禅。
有时欲览月，谁与为飞仙。
萌芽一二辈，世欲辄变迁。
之子略可语，犹之火未燃。
淮浙有同调，已办青鞋钱。
腐儒 六月九日
郑孝胥（清代）

此局端堪称意无，疲民广漠暂枝梧。天心或欲收残劫，王道何妨起一隅。

尹也就汤应得所，禹之行水定非愚。西南亿兆当谁寄，悉绝乾坤老腐儒。
昌甫题西洛遗民诗卷并所书杜句
韩淲（宋代）

东里感兴西洛诗，其年忧国初南来。后人玩之可忘疲，甚矣世变非吾衰。

长言短句笔墨古，颠倒妙处谁能窥。雨凉梅熟樽酒地，旧人家藏欣见之。

其间亦录杜陵老，笺阔轴大何尔为。要知真识未易见，我乃徵逐于兹时。

潇湘莫结遗民悲，信诚空叹晏叟痴。
酬副使郑端公见寄
许浑（唐代）

一日高名遍九州，玄珠仍向道中求。郢中白雪惭新唱，

涂上青山忆旧游。笙磬有文终易别，珠玑无价竟难酬。

柳营迢递江风阔，夜夜孤吟月下楼。
植栀子树二窠十一本於松侧
梅尧臣（宋代）

举世多植梨，而我学种栀。
颜色固不别，良苦诚异宜。
团团绿阶侧，岂畏秋风吹。
同心谁可赠，为咏昔人诗。
题丰颖楼
陈宓（宋代）

寿溪百里荐寒流，来护杨君少尹丘。
三复先公当日翰，重修处士旧时楼。
高山不减八千仞，往事空馀五十秋。
辟作小斋教子侄，好将万卷著双眸。
雨中与客游石湖同饮盟鸥亭二首 其一
郭谏臣（明代）

细雨春山曲，淋漓湿翠屏。残红初结子，飞絮欲为萍。

浮蚁新多兴，閒鸥旧有盟。故人亭上坐，相对眼俱青。
寿诗
宁世福（清代）

箕畴五福首言寿，有德乃为天所授。福善祸淫理自公，无偏薄亦无偏厚。

秦皇汉武好神仙，皆望遐龄亿万年。浮海童男空自去，西飞青雀未闻旋。

舜年百十载史笔，文王九十尚有七。莫非至诚能感神，身逢康强子孙吉。

津邑李君甫子香，壮年早被举于乡。昆季后先皆竞爽，俨比燕山五桂芳。

先生初仕入户部，政治得失资干补。惟因家政夙操劳，繁剧不堪任辛苦。

从兹不再上公车，归隐津城赋闲居。约法订成保里甲，收回路政利乡闾。

津埠五方人杂处，疾病饥寒向谁语。先生救济具热诚，慈善诸会一时举。

庚子拳匪倡乱端，环津一带受摧残。诸凡胥赖维持力，遐迩商民庆乂安。

先生善举浑无数，年届古稀值初度。阖郡亲朋共仰瞻，咸愿登堂申祝露。

仆与先生交最深，金兰臭味契同心。惟惭谫陋无文藻，聊缀俚词抒素忱。
栖云楼晏坐效寒山偈（六首。滁仆阳太扑官舍
殷迈（明代）

六尘虽幻相，能令真性裂。
何名出世心，但不随分别。
东高峰（一作东峰亭）
鲍溶（唐代）

东亭最高峙，春树绕山腰。画里青鸾客，云中碧玉箫。

秋风若西望，为我一长谣。
减字木兰花 其一
张孝祥（宋代）

枷花搦柳。知道东君留意久。惨绿愁红。憔悴都因一夜风。

轻狂蝴蝶。拟欲扶持心又怯。要免离披。不告东君更告谁。
左虞醉卧小斋漫赠二首 其一
吴履谦（清代）

君遂忘麟阁，吾安有凤毛。飞腾多枳棘，睥睨自蓬蒿。

夜月荆卿酒，秋风范叔袍。燕歌听不尽，孤枕向来高。
行从方秀川与刘评事文同宿
张说（唐代）

方秀美盘游，频年降天罕。水共伊川接，山将阙门断。

捧日照恩伊，攀云引疲散。野宿霜入帐，孤衾寒不暖。

静闻宫漏疏，卧视庭月满。开炉命温酎，中夜发清管。

风送关山长，气遒星岁短。寓言情思惬，适兴真意坦。

寰中病羁挂，方外嫌纵诞。愿君乐盛时，无嗟带纕缓。
隰西草堂 其二
万寿祺（明代）

深巷车门无是非，闭关偃息看花飞。升沈日月此茅屋，俯仰乾坤今布衣。

回雁浦中云黯澹，射鱼海上雨霏微。著书未了复渔猎，满地江湖人未归。
兰花咏
褚华（清代）

苍烟漠漠松篁径，万朵瑶花破春冷。月明老鹤飞上天，美人下山踏花影。

晓露洗，东风吹，香雾湿衣君不知。心含幽怨立许久，修蛾绿过湘江湄。
和孚先兄安贫乐道以书史自娱嘉叹成咏
李光（宋代）

青山绕屋水侵篱，拙计何妨与世违。窗有残灯供夜读，瓶无储粟补朝饥。

日长门巷荆枝合，岁暮风霜塞雁归。白首重来耆旧尽，馀年从此永相依。
自草凉驿至凤县
孔昭焜（清代）

仰陟万山巅，俯蹑绝洞底。磊磊山上松，㶁㶁涧中水。

山重水更复，登降良无已。茅屋有愚公，掬水茹松子。

愚者不物役，尔智物役尔。
赴京别亲友
贡师泰（元代）

崇堤卫芳塘，塘上种杨柳。杨柳年年青，慈亲未白首。

送我不忍别，出门复携手。亲友陟高冈，立马望良久。

离怀急欲醉，尽此樽中酒。
题泽翁小巷
王柏（宋代）

野渡人归处，纵横八九家。
晚来寒力健，风颭酒帘斜。
阳山道中遇大风雨暴寒有感
吕本中（宋代）

岭南二月春已尽，百花委弃随风吹。山前山后绿阴满，已过中风初夏时。

不知何气忽乖沴，风雨夜作雷乘之。鞭笞宇宙敝日月，万象倒错藏光辉。

岩倾涧绝水府现，捕搏虎豹擒蛟螭。百围老树不须说，忍冻欲压摧其枝。

峥嵘屋瓦走飞雹，如战初合麾旌旗。我行避地更值此，闭目但听儿啼饥。

仆夫噤死者数辈，牛马惧不存毛皮。长途三日断还往，况有鸟雀凌云飞。

只今胡尘暗江路，盗贼往往乘馀威。良民虽在困须索，四海万里皆疮痍。

天公忍不一顾此，反更震动穷荒为。此方亦是神所主，我欲告诉心先疑。

明朝风定寒亦解，收召魂魄寻归期。涧毛自可荐筐筥，试出苦语令神知。
浣溪沙（岩桂花开不数日谢去每恨不能挽留。近得海上方可作炉薰颇耐久）
向子諲（宋代）

醉里惊从月窟来。睡余如梦蕊宫回。碧云时度小崔嵬。

疑是海山怜我老，不论时节遣花开。从今休数返魂梅。
和书观妙庵
秦观（宋代）

龙瑞宫中种玉人，诛茅结室傍秋云。
自言洞里山川别，此处千分未一分。
新定筵上
赵抃（宋代）

衣紫金鱼耀服章，桐庐太守捧壶觞。邦人闻道南来贵，观者浑如入射场。
引极三首。怀潜君
元结（唐代）

海浩淼兮汩洪溶，流蕴蕴兮涛汹汹。下何有兮人不闻，

深溢漭兮居潜君。彼潜君兮圣且神，思一见兮藐无因。

思不从兮空踟蹰，心回迷兮意萦纡。思假鳞兮鲲龙，

激沆浪兮奔从。拜潜君兮索玄宝，佩元符兮轨皇道。
和买盆池莲
赵希逢（宋代）

终日欢陪解语莲，浮花欲比价相千。
不须更买盆池景，寂寞无言涴眼前。
送别彦威侄西归侍母
程公许（宋代）

宇宙暗矛戟，吾当保处归。
故山几幸免，暮景傥同依。
若见亲知问，愁无羽翮飞。
一箪元自足，底用带金围。
金陵怀古
寇准（宋代）

极目望吴甸，野烟凝乱流。
夜来榆塞雁，叫断石城秋。
旧苑荒馀草，平川半古丘。
迟迟独回首，落日一蝉幽。
骑立山祷雨诗二首 其一
赵鼎臣（宋代）

绝壁临无地，飞泉落半天。潭中看止水，涧下响惊川。

江汉威南及，嵩邙势北连。寻山应最易，骑立众峰前。
画堂春 其二 咏美人目，和友人韵
董俞（清代）

销魂全在眼波秋。盈盈怕见春愁。暮江人去正凝眸。

粉泪难收。

愁意灯前频送，幽情扇底微钩。绣帏斜睨半含羞。

别样风流。
安阳好（有口号·九之一）
王安中（宋代）

胜日佳时一醉同。

安阳好，形胜魏西州。曼衍山河环故国，升平歌鼓沸高楼。和气镇飞浮。

笼画陌，乔木几春秋。花外轩窗排远岫，竹间门巷带长流。风物更清幽。
客裹有怀徐太古
王琮（宋代）

近来真倦客，怕蹋软尘红。
独向一楼空，静观诸境空。
官河添夜雨，宫树带秋风。
还忆能吟者，襟期何日同。
长安少年行
王郁（金朝）

新月平康金步莲，青云戚里玉连钱。谁家年少秋风里，梁甫吟成抱剑眠。
清凉洞
王士禧（清代）

始皇曾避暑，四阁望依然。欲纵登临目，空愁雨雪天。
送德光禅师（重礼石霜长者）
曹松（唐代）

天涯缘事了，又造石霜微。不以千峰险，唯将独影归。

有为嫌假佛，无境是真机。到后流沙锡，何时更有飞。
山村
戴复古（宋代）

野水开冰出，山云带雨行。
白鸥乘晓泛，黄犊试春耕。
地僻民风古，年丰米价平。
村居自萧洒，况有读书声。
齐子馀母太夫人王氏挽诗 其一
蔡戡（宋代）

江左推门地，华阳接洞天。嫔夫成宅相，教子作时贤。

富贵三从备，哀荣五福全。平生勤事佛，兜率是良缘。
约洞山文老夜话
苏辙（宋代）

山中十月定多寒，才过开炉便出山。
堂众久参缘自熟，郡人迎请怪忙还。
问公胜法须时见，要我清谈有夜阑。
今夕客房应不睡，欲随明月到林间。
满江红
林正大（宋代）

寂寞江城，□只共、梅花幽独。揩病眼、佳人何许，嫣然空谷。

幻出天姿真富贵，朱唇滞酒红生肉。笑漫山、繁李与夭桃，俱粗俗。

迟日丽，春睡足。明月照，尤清淑。算移更千里，远从西蜀。

流落天涯应可念，为渠剧饮仍歌曲。怕明朝、酒醒落纷纷，那忍触。
庆元二年恭上太皇太后皇太后太上皇帝太上皇后尊号二十四首 其五
郊庙朝会歌辞（宋代）

纯佑我宋，母仪四朝。拥翼孙谋，如虞承尧。仁覃函夏，喜浮庆霄。

福禄万年，金玉孔昭。
水村图
牟巘（宋代）

山色浓还淡，孤村水绕之。俗尘飞不到，野老住偏宜。

埼岸疏疏柳，茅檐短短篱。小舟攲仄过，便是少陵诗。
浣溪沙
仲殊（宋代）

楚客才华为发扬。深林著意不相忘。梦成燕国正芬芳。莫把品相闲议拟，且看青凤羽毛长。十分领取面前香。
登富阳观
程俱（宋代）

游云凝空日无华，烟江冥迷如眼花。观山直南是秦望，不见高青天雨沙。
婆罗门引·髻鬟对耸
陈允平（宋代）

髻鬟对耸，万松扶玉上青冥。西风共倚，烟南水北，石荒苔老，三十六梯平。爱翠尖如削，天外亭亭。高寒梦惊。是何夕堕双星。无限苍崖紫岫，谁拊棱层。薜萝深处，算少年、游屐几番登。河汉近、疑在蓬瀛。
次韵李方叔宋镇立秋五绝 其一
李之仪（宋代）

渡口人归月上钩，萧萧风叶荻花秋。因君指出诗人语，便向庭前欲买舟。
冬日平泉路晚归
白居易（唐代）

山路难行日易斜，烟村霜树欲栖鸦。

夜归不到应闲事，热饮三杯即是家。
扇
丁谓（宋代）

云母功无比，蒲葵用有余。
九华曹植赋，六角右军书。
皎皎蟾轮薄，萧萧雉尾疏。
曾窥五明伏，鹤羽映鸾车。
监官借沈氏屋
刘过（宋代）

借宅西头对短檠，一灯相对纸窗横。
煨炉火活蹲鸱熟，沸鼎茶香蚯蚓鸣。
万卷读书空老大，诸生盖世尽功名。
依稀草木还乡去，便向夜深闻雨声。
书生
陆游（宋代）

书生事业苦难成，点检常忧害至诚。
梦寐未能除小忿，文辞犹欲事虚名。
圣言甚远当深考，古义虽闻要力行。
汉世陋儒吾所斥，若为青紫胜归耕？
二鹊救友
张潮（明代）

某氏园中，有古木，鹊巢其上，孵雏将出。一日，鹊徊翔其上，悲鸣不已。顷之，有群鹊鸣渐近，集古木上，忽有二鹊对鸣，若相语状，俄而扬去。未几，一鹳横空而来，“咯咯”作声，二鹊亦尾其后。群鹊见而噪，若有所诉。鹳又“咯咯”作声，似允所请。鹳于古木上盘旋三匝，遂俯冲鹊巢，衔一赤蛇吞之。群鹊喧舞，若庆且谢也。盖二鹊招鹳援友也。
病卧岳林有怀诸公
释宝昙（宋代）

庭树无风夜泬寥，毗耶室里霍票姚。
自知示病非天授，不必观身已意消。
梦里忽逢三语掾，江头又报五更潮。
归来莫讶人痴绝，误了诸公楚些招。
和储子椿竹 其一
李之仪（宋代）

何物能令意洒然，阴森常对出檐竿。排枪立戟谁为况，招月吟风好细看。

几度惊回窗下梦，新来添得雨中寒。伤心不见东坡老，纵有鹅溪下笔难。
次韵范子芬雪中同访曹功显
洪适（宋代）

明朝春琯欲飞葭，腊里重看舞雪斜。笔下百篇非事业，樽前一醉即生涯。

初疑高柳狂吹絮，却伴寒梅好放花。踏冻不辞方驾远，闭门留客更谁家。
颂证道歌·证道歌
释印肃（宋代）

若是野干逐法王，未曾举步早郎当。
贵价精神贱价用，渠露全身汝急忙。
过黄源岭
陈宓（宋代）

此是辞家第几程，道由剑岭出峥嵘。
上穿密霭闻天语，下领浮云作雨行。
千仞直从人面起，一尘不向马蹄生。
虽惭仁智粗知乐，憩听疏松夹水声。
杂诗二十七首 其二十一
曹勋（宋代）

佛头山下雨随风，倒海翻江一饷中。徙倚栏干便晴霁，湖光渺渺夕阳红。
题折枝翎毛四首 其三 木犀鸲鹆
杨荣（明代）

不肯低飞向野蒿，从来栖息爱清高。广寒无数黄金粟，吹得天香入羽毛。
满江红 游清风峡，和赵晋臣敷文韵
辛弃疾（宋代）

两峡崭岩，问谁占、清风旧筑。更满眼、云来鸟去，涧红山绿。世上满人供笑傲，门前有客休迎肃。怕凄凉、满物伴君时，多栽竹。

风采妙，凝冰玉。诗句好，余膏馥。叹只今人物，一夔应足。人似秋鸿满定住，事如飞弹须圆熟。笑君侯、陪酒又陪歌，阳春曲。
五月端午偕女伴游海印
刘祖满（明代）

雀航乘潮似渡泸，钗头轻挂辟兵符。珠遗汉浦谁家女，印解湘兵楚大夫。

城撼怒涛摇粉堞，江吞斜日浸浮图。归来聊把诸姬问，适听莲歌记得无。
颂古三十九首
释道枢（宋代）

李下不得整冠，瓜田岂可纳履。
行藏自要分明，免见傍人说你。
诗偈 其九
庞蕴（唐代）

大海淼无涯，众生自著枷。无求出妙德，心生劳算沙。
题光山驿壁
孔武仲（宋代）

跨县连州几叠山，潼君题作小潼关。
江湖不得长耕钓，尘土别潼屡往还。
渐入长效趋坦荡，却从平地望孱颜。
何当轻骑重登险，指点湓城夕照间。
渡湘江
史谨（明代）

远乘一舸渡江乡，风景萧萧带夕阳。古树有巢鸠借宿，野花无主蝶偷香。

惊心忽见山排戟，留客时闻燕语樯。惆怅骚魂招不得，空依芦苇望三湘。
浣溪沙·寂寞流苏冷绣茵
阎选（五代）

寂寞流苏冷绣茵，倚屏山枕惹香尘，小庭花露泣浓春。
刘阮信非仙洞客，嫦娥终是月中人，此生无路访东邻。
上元夜六首（一作夜游诗）
崔液（唐代）

玉漏银壶且莫催，铁关金锁彻明开。

谁家见月能闲坐，何处闻灯不看来。

神灯佛火百轮张，刻像图形七宝装。

影里如闻金口说，空中似散玉毫光。

今年春色胜常年，此夜风光最可怜。

鳷鹊楼前新月满，凤凰台上宝灯燃。

金勒银鞍控紫骝，玉轮珠幰驾青牛。

骖驔始散东城曲，倏忽还来南陌头。

公子王孙意气骄，不论相识也相邀。

最怜长袖风前弱，更赏新弦暗里调。

星移汉转月将微，露洒烟飘灯渐稀。

犹惜路傍歌舞处，踌蹰相顾不能归。
贻韦炼师
储光羲（唐代）

精思莫知日，意静如空虚。三鸟自来去，九光遥卷舒。

新池近天井，玉宇停云车。余亦苦山路，洗心祈道书。
钟寺纪缘图
汤贻汾（清代）

不鸣则已鸣惊人，钟楼寺钟必有神。少小离乡归白发，此钟不是当年物。

杜夔柴玉姓氏新，受二千斛重万钧。蛟龙夜愁山谷震，力敌鲸鱼不能奋。

阇黎抱钟饥乱号，撞破头颅人莫问。我时到寺日正中，一楼扃固尘埃封。

蒲牢则瘖佛不聋，劝僧竭力敲顽铜。意诚从古感金石，百万金钱忍空掷。

不然飞去洪涛中，未必归来风雨夕。更数百手如撞莛，雷霆忽发铜山崩。

万人堵集咸疑惊，适从何来此老伧。一日喧传遍城郭，疑我前身大乘僧。

孙郎作歌诧奇事，咄咄千言神鬼悸。世间万事皆偶然，其中或亦关因缘。

贱子无聊博游戏，岂有回天神术异。佛非无力假手我，知我胸多不平气。

升沈显晦各有时，不遇其人姑待之。穆然语默两不苟，纳纳乾坤此我师。

吁嗟乎！大梦纷纷醒谁早，庸人转厌钟声扰。平生欲鸣君岂知，一卧沧江十年老。
雨中喜君仪要温老希圣同见过二首 其一
郭祥正（宋代）

萧萧山寺雨，漠漠暮云寒。不恨麻衣薄，深愁酒盏乾。

离披花刺眼，容易雪冲冠。要客能相遇，宁辞湿锦鞍。
晓色
陈在山（宋代）

荒鸡递寒鸣，寥廓弄清曙。
初阳未离海，薄云尚笼树。
沙明宿鹭惊，巷白行人语。
瓦瓶自持汲，正在月落处。
杨侍郎
项安世（宋代）

漕河水入汉江流，逆浪吹邻上比州。
为送新篇归岘首，亦知旧荫满沙头。
每思吾道长城在，常喜斯民命脉留。
圣宋卜年周十倍，须公同住八千秋。
登金山
复显（清代）

一叶乘风破浪开，登山更上妙高台。乱云时复生虚壁，疑有苍龙听法来。
感怀
司马光（宋代）

昨日春冰破水边，今朝腊雪坠风前。
岁华过目疾飞鸟，壮志如何不着鞭。
东江夜泛用谢康乐诗句十韵 其二
陈烓（明代）

泛金尊，乘白舫，仙客主翁争倜傥。碧波倒浸玉芙蓉，醉坐江天爱平旷。
送别探得南字
陈襄（宋代）

谪宦情牢落，穷通理更谙。
读书间不废，事道古何惭。
昔喜邻州守，尝陪后乘骖。
西湖游未厌，北海饮方酣。
蹑屐登云峤，扪萝访竹庵。
鹭涛千顷雪，鹫岭万堆蓝。
姤遇时难，睽离岁忽三。
陪京方接轸，归省会同参。
士子文宗愈，朝廷礼问聃。
好留君左右，俄领郡东南。
岁旱钱仍贵，民饥命不堪。
下车宽赋役，露冕训田蚕。
画舸乘春别，新书卜日覃。
牙旗风发发，瑞节虎眈眈。
龙凤吴王国，烟霞古佛龛。
荷香轻泛浦，桂子静飘岚。
草泽行吟苦，兰陔奉养苦。
子文无愠色，夷甫足清谈。
物外冥天籁，樽前据石楠。
惟应怜旧尹，渔钓负江潭。
送赵侍郎被召 其一
曹彦约（宋代）

大纛高牙古帅垣，甘泉人物帝王孙。文如贺白尤寒素，政似龚黄更本原。

岁课未书先报政，诏封频趣定调元。欲知惠爱今多少，水满长川月满村。
岁除
张方平（宋代）

世事随波涛，流光逐魁杓。二年革新旧，一夕连昏朝。

容华益凋歇，况味殊萧条。信似唐生语，跃马期非遥。
颂古七首
释慧性（宋代）

外道怀藏宝镜时，世尊良久为高提。
浑哪良马窥鞭影，不觉全身陷铁围。
和彦升闻更声
慕容彦逢（宋代）

蝶梦回来侧耳听，夜深风细转分明。嗟予触物徒劳感，顾尔于人岂有情。

宰寺楼高声更远，楚天霜冷韵何清。因兹却忆南轩宿，兄弟之言悉至诚。
和叔毅田园五首 其二
孙觌（宋代）

休文固多病，长卿亦倦游。敢厌蓬荜陋，渐喜桑榆收。

散策尘外往，脱屐区中留。坐看黄叶落，一洗风雨秋。
题广度院
郭三益（宋代）

羲和均四时，曜灵有急节。
沈迷簿领书，坐叹春事歇。
及兹新雨收，西郊轫初发。
苍顽山气嘉，奔悍溪流活。
风惊麦翻浪，水净秧抽发。
渐穷萧寺幽，顿使烦襟豁。
蜂喧酿蜜翅，鸟落啼林血。
高僧日无事，种术畦亩阔。
绿苗已纾纾，紫花行复结。
吾欲访长生。
句 其二
赵鼎臣（宋代）

古来此景叹经岁，今夜谁家不倚楼。
偈颂七十六首
释师观（宋代）

人笑鹁鸠拙，勃鸠自不拙。
两茎柴子上，一生打得彻。
打刀须是并州铁。
连雨杂书三首 其三
苏伯衡（明代）

郁郁苦无聊，起坐读古书。一萹未云毕，感触增嗟吁。

义秦为文夫，丘轲见谓迂。是事古巳然，偃蹇欲何如。
病中寄休师三首 其一
郭祥正（宋代）

南漳佛子素多闻，颖秀从来更出群。无量宝台师化坐，一盂香饭我求分。
奉和淮南李相公早秋即事，寄成都武相公
刘禹锡（唐代）

八柱共承天，东西别隐然。远夷争慕化，真相故临边。

并进夔龙争，仍齐龟鹤年。同心舟已济，造膝璧常联。

对领专征寄，遥持造物权。斗牛添气色，井络静氛烟。

献可通三略，分甘出万钱。汉南趋节制，赵北赐山川。

玉帐观渝舞，虹旌猎楚田。步嫌双绶重，梦入九城偏。

秋雨离情动，新诗乐府传。聆音还窃抃，不觉抚么弦。
卜算子
沈允慎（清代）

风月忒萧条，情绪还依旧。醉里清歌梦里吟，伤得心儿够。

扶病送春归，病起悲秋又。花样丰神雪样肤，都为聪明瘦。
问李深之病
陈献章（明代）

竹林花埭酒旗风，秋赏春游事事同。伏枕六旬犹未起，相思红日满帘栊。
偶书寄苏子美
梅尧臣（宋代）

君诗壮且奇，君笔工复妙。
二者世共宝，一得亦难料。
我今或盈轴，体逸思益峭。
有如秋空鹰，气压城雀鹞。
又如饮巨锺，一举不能釂。
既釂心已醉，颠倒视两曜。
吾交有永叔，劲正语多要。
尝评吾二人，放检不同调。
其於文字间，苦硬与恶少。
虽然趣尚殊，握手幸相笑。
天目山
赵文昌（宋代）

天目山前分两乳，一脉西来缠右股。溯流疑是武陵源，入山绝似盘之阻。

椒峦隐隐入霄汉，从此去天才尺五。飞泉汇作千丈潭，下有蛟龙潜水府。

玉芝瑶草净如拭，不见尘寰一抔土。三神山远未易到，洞天只在溪之浒。

道人宴作疑不动，一榻云烟几寒暑。乍逢佳客喜盈颊，上山下山若飞虎。

龟腹燕颔好颜色，凫舄御风轻步武。蘋蘩蕴藻盈倾筐，砧几腥膻不登俎。

赢刘颠蹶问不知，那识人间有簪组。嗟予碌碌退不勇，窃食大官无寸补。

回头四十九年非，白发手搔不可数。山禽唤我归去来，口未及言心已许。

长安冠盖多豪杰，谁肯论交到尔汝。
皇后阁端午贴子词五首
真德秀（宋代）

玉佩响琼楼，天风五月秋。
人间正炎热，犹轸圣情忧。
松谷歌赠戚侍御
顾璘（明代）

金华之山峭而突，岩壑空冥含大谷。长松落落荫其中，连林直大苍云矗。

苍云拂天不可干，白日漠漠生秋寒。栋梁森立鬼神守，琥珀下閟蛟龙蟠。

谁其居者戚夫子，茅斋高栖青壁起。双溪泠泠三洞幽，灵峰下瞰芙蓉水。

闭户著书三十馀，翻然载笔登公车。澄清天下独揽辔，素心不啻山中居。

青鞋草衣日在手，富贵浮云亦何有。致君尧舜却归来，谷口青松两无负。

为怜向日牧羊徒，空然叱石何为乎。
慈鸟
连文凤（宋代）

步出东南林，哑哑闻哀音。
哀音不堪闻，而有所哺心。
子母谁无情，尔情抑何深。
昔人称尔孝，鸟中之曾参。
人於物最灵，奈何不如禽。
万物吟
邵雍（宋代）

成败须归命，兴衰各有时。
小人纵多欲，真宰岂容私，
只此浪喜欢，便成空惨悽。
请观春去后，游者更为谁。
田园诗五首 其一
李梦阳（明代）

暑日郊出频，野意差自适。鸦雀閒繁阴，榴葵乃炎赤。
怀别
张籍（唐代）

仆人驱行轩，低昂出我门。
离堂无留客，席上唯琴樽。
古道随水无，悠悠绕荒村。
远程未奄息，别念在朝昏。
端居愁岁永，独此留清景。
岂无经过人，寻叹门巷静。
君如天上雨，我如屋下井。
无因同波流，愿作形与影。
相和歌辞 乌栖曲
李白（唐代）

姑苏台上乌栖时，吴王宫里醉西施。吴歌楚舞欢未毕，青山犹衔半边日。

银箭金壶漏水多，起看秋月坠江波，东方渐高奈乐何。
纳凉
包兰瑛（清代）

夜凉挥麈谈风月，清兴真教俗虑删。银汉不流星斗转，一天秋思满人间。
十九砺
郑思肖（宋代）

暂尔下生来，落身命尘网。高明气常清，贫贱语亦响。

双足风云行，一心山水想。何时了国事，方外适幽赏。
次韵唐彦猷华亭十咏其七华亭谷
王安石（宋代）

巨川非一源，源亦在众流。
此谷乃清浅，松江能覆舟。
虫鱼何所知，上下相沉浮。
徒嗟大盈北，浩浩无春愁。
关山月
释文珦（宋代）

月从东海出，冷照玉门关。
征人家万里，梦向月中还。
金闺亦有梦，却行玉关道。
道路不相知，思深各衰老。
胡笳吹哀怨多，奈此关山明月何。
终宵迸泪如金波。
谢汪伯玉中丞惠衣
王世贞（明代）

蓬门生事渐萧骚，望里惊鸿首重劳。乡地岂应无缟带，故人殊自有绨袍。

青阳忽冒寒云转，白雪遥令瘴海高。却笑古来中散癖，可能容易绝山涛。
贺范安抚上事十绝 其九
项安世（宋代）

东观归来病史官，枕棱刓尽席痕斑。自从公去关门睡，直到公来未启关。
出游郊外七绝
王炎（宋代）

云昏山色收图画，雨过泉声杂管弦。
马上得晴春满眼，好花迎客亦嫣然。
翠竹亭
梅尧臣（宋代）

种竹几千个，结亭三四椽。
游人多寂静，啼鸟亦留连。
酒有陶公爱，林希阮氏贤。
我来归路远，跃马古城边。
题项处士山堂二首
陈造（宋代）

一庵小憩俗间劳，月牖风轩俯鸟巢。
我亦青衫倦游者，羡君先办盖头茅。
寒食节有感
汪莘（宋代）

江南儿女尚多情，为爱芳晨载酒行。
幸自不知惆怅事，鸟啼花落是清明。
管解元欲见巽伯
韩淲（宋代）

春秋经世志，问取大愚家。盘折入举文，唾手为国华。

从容试讲评，三传宁浮誇。南渡今百年，中外义非赊。
题柴司徒亭假山
李中（五代）

叠石峨峨象翠微，远山魂梦便应稀。从教藓长添峰色，

好引泉来作瀑飞。萤影夜攒疑烧起，茶烟朝出认云归。

知君创得兹幽致，公退吟看到落晖。
秣陵秋望
徐觐（宋代）

诸史六朝事，同为望远空。
几年无王气，今日但西风。
客舍秦淮上，行宫夕照中。
数株霜后叶，犹傍坏陵红。
清夜辞十首
白玉蟾（宋代）

横黄兮橘绿，湛雾飞兮夜月寒。
幽人兮夜坐，顾影兮自怜。
黄超然参议和拙者去郡十五绝又以诗见寄属痰
吴芾（宋代）

向来从宦郑公乡，每遇清游坐有光。
江上凭栏天一色，湖边舣棹木千章。
眼前景物俱堪赋，心著家山独未忘。
归到小西湖更好，观鱼何必远如棠。
今朝秋气萧瑟不意海棠再开因书二绝期如事者
程敦厚（宋代）

露湿燕脂泪脸寒，独将幽恨倚阑干。
精神不比篱边菊，莫把寻常醉眼看。
寄江城口占
董嗣杲（宋代）

梦魂荡孤舟，波声塞两耳。
不眠闻管弦，方悟江城里。
虞美人
向滈（宋代）

宝梳半脱文窗里。玉软因谁醉。锦鸳应是懒熏香。□我水村孤酌、减疏狂。此时纵有千金笑。情味如伊少。带围宽尽莫教知。嫌怕为侬成病、似前时。
郊庙朝会歌辞方皇乐歌
佚名（隋代）

因地方丘，济济多甸。
乐成八变，灵祗格思。
荐馀入豆，神贶昭垂。
亿万斯年，永祐丕基。
西湖晚春
张昱（元代）

忆昔东坡为写真，至今诗句在游人。朝云犹是当时梦，桃叶浑非旧日身。

莺燕情怀千语少，鱼龙波浪几回新？伤心谁问林逋宅，零落残梅共晚春。
寄郭招甫时在浔阳
严羽（宋代）

梦向三江买钓船，挂帆西去白云边。窗开晓色香炉现，门落寒声瀑布悬。

百年酒兴陶彭泽，四海诗名孟浩然。何日真寻尘外迹，焚香酌茗话先贤。
分题得雪夜击蔡
袁华（明代）

蔡州城中盗弄兵，蔡州城外皆行营。洮河将军猛如虎，奇材尽选山南英。

夜龙张瓜天雨雪，大风偃旗肤欲裂。衔枚发刃彀弓行，洄曲朗山道俱绝。

悬瓠城多鹅䳱池，击之使鸣敌弗疑。健卒前驱坎墉入，假柝传夜声迟迟。

黎明雪霁城己堕，尚诧儿郎求褚衣。白袍单骑降帐下，渠魁槛送来京师。

受俘献庙归饮至，文章千古平淮西。雪巢雪映梅花白，玉盌香醪凝琥珀。

英雄豪杰无时无，莫笑出门天地窄。只今汝蔡起风尘，千里荆榛犬食人。

安得将军提宝剑，剪平大憝慰生民。
送渑池崔主簿
韦应物（唐代）

邑带洛阳道，年年应此行。当时匹马客，今日县人迎。

暮雨投关郡，春风别帝城。东西殊不远，朝夕待佳声。
题江碧岑女史龙女抱经图 其二
张因（宋代）

已归净土结莲胎，更向尘寰见异才。读尽儒书千万卷，又从佛座授经来。
九月十八日自双溪还寺车中偶得
陈文蔚（宋代）

太安元有此山川，往古来今几许年。
合是地灵神降岳，为生人杰柱惊天。
遗民但抱羲农朴，正学谁知孔孟传。
要识碧溪流不断，后人须看石岩镌。
秋日送严湘侍御归京
李咸用（唐代）

蟾影珪圆湖始波，楚人相别恨偏多。知君有路升霄汉，

独我无由出薜萝。虽道危时难进取，到逢清世又如何。

谁听甯戚敲牛角，月落星稀一曲歌。
蓬莱行
李若水（宋代）

君是神仙人，应识蓬莱路。
愿将尘土客，共向蓬莱去。
蓬莱高高东海东，烟波渺渺鞭飞龙。
窗间棋罢一笑许，扶桑倒影千度红。
刀圭绛雪从君得，天风泠泠吹两腋。
窃桃小儿意安在，乘骏天人何处觅。
尚闻金母呼众灵，瑶池夜晏千云軿。
金檛玉斧散光景，凤歌鸾舞流芳馨。
低头再拜谢君力，谢君洗我尘土腥。
千岁还家作鹤语，朝市不知人姓丁。
送黄叔向归永嘉 其一
王遂（宋代）

玉麟堂上共论兵，众里逢君眼为明。自愧腐儒宁有用，却怜志为竟无成。

学书不作千人敌，归计犹馀一叶轻。何必封狼方快意，只须垂世用诗名。
无逸用前韵见谢复次韵三首
傅察（宋代）

藉藉声名自妙年，优优惠化咏来宣。
宁夸衣锦光前牒，便拟挥金继昔贤。
秀句屡同歌白雪，高标犹幸视青天。
自惭不得陪驺御，空想馀风尚凛然。
次韵姚泽山大巡罗浮八咏 其六 小石楼
湛若水（明代）

小石桥居天小脩，藤萝十丈缀悬旒。玉玉割与蓬莱股，流落于今在海陬。
治圃杂书二十首
方回（元代）

林间一磐石，壶酒玩春晖。
混沌本无窍，桔槔焉用机。
乱花红雪舞，远岫翠屏围。
车马纷纷者，能知此似稀。
答问颂五首 其三
释守卓（宋代）

东山水上行，枯骨壮韩情。藤林荒已久，三句若为明。
秋云篇赠别郭东皋
林世璧（明代）

云气亘四时，未觉萦怀抱。
如何才及秋，黯黯满苍昊。
梧桐一叶从风起，萧飒秋声已盈耳。
秋云片片更堪怜，遥逐秋风度秋水。
秋风偏促愁怀恶，世情况比秋云薄。
人生踪迹本难期，还与秋云共飘泊。
与君相别动经秋，握手俄惊大火流。
谁知楚泽搴蓠日，复轸青门折柳愁。
此时惆怅看秋云，一带秋山送落曛。
别后悬悲秋月里，数声秋雁不堪闻。
江上与舟师言
苏葵（明代）

船开趁南风，亦有北风日。天风自靡常，逆顺变倏忽。

扁舟波浪深，帆樯碇柁繂。一物苟不牢，顺风亦有失。

三老向我言，自少舟为室。彭蠡及洞庭，往来岁六七。

逢时不甘迟，背时不贪疾。等閒理吾舟，劳勚难殚述。

弊者图维新，疏者思以密。樯高不尽帆，楫健宁竭术。

未雨愁阴霾，在通虑浅窒。持此数十年，恒获济川吉。

今人浑靠天，自治却草率。南风笑嘻嘻，北风嗟郁郁。

争先与怨迟，二者递惊怵。值浅竭篙力，力尽志亦屈。

得风满张帆，帆朽舟亦卼。结发事江湖，白首靡一失。

小大事则殊，至理亮仿佛。我闻顿拊髀，理到言且质。

因之制行藏，何往不自逸。饶谁身外名，进我杯中物。

醉来揭孤篷，傲睨天地阔。逆顺吾不知，迟速安暇恤。

孤兴寄青山，匡庐遥崒嵂。
水调歌头（腊月二十一日可远堂索赋）
刘辰翁（宋代）

落日半亭榭，山影没壶中。苍然欲不可极，迢递未归鸿。锦织家人何在，春寄故人不到，寂寞听疏钟。木末见江去，无雪著渔翁。

词舂容，歌慷慨，语玲珑。岁云暮矣相见，明日是东风。远想使君台上，携手与人同乐，中夜说元龙。世事无足语，且看烛花红。
多稼亭上望三山，中峰独秀而低
杨万里（宋代）

三山道是远连天，亭上看来只近檐。
可惜当初低少许，三山幸有一峰炎。
庭燎
佚名（先秦）

夜如何其？夜未央，庭燎之光。君子至止，鸾声将将。
夜如何其？夜未艾，庭燎晣晣。君子至止，鸾声哕哕。
夜如何其？夜乡晨，庭燎有辉。君子至止，言观其旂。
得陈德雍书年九十馀矣犹有愿学之志
陈献章（明代）

越客初披手翰新，天涯暮雨欲沾巾。可怜一片长江水，日夜东流不待人。
偈颂七十六首 其二十七
释师观（宋代）

年穷岁尽，有何言，东村王老夜烧钱。野鬼闲神俱屏迹，无依无欲是金仙。
再和元礼春怀十首
黄庭坚（宋代）

行云行雨迷三峡，归凤求凰振九苞。
月白花红倾酒满，不将春色等闲抛。
和人贺杨仆射致政
许浑（唐代）

莲府公卿拜后尘，手持优诏挂朱轮。从军幕下三千客，

闻礼庭朱七十人。锦帐丽词推北巷，画堂清乐掩南邻。

岂同王谢山阴会，空叙流杯醉暮春。
句 其七
吴倧（金朝）

竹牖迎风翻贝叶，铜炉温火养龙涎。
日夕
黄云（明代）

寂居山之阿，木叶明返照。
阴厓凝晚色，余霞尚鲜耀。
远心望烟海，孤兴凌仙峤。
归牧驱牛马，溪船罢渔钓。
闭门归动息，默以领众妙。
别令诗
张辞（唐代）

张辞张辞自不会，天下经书在腹内。

身即腾腾处世间，心即逍遥出天外。
感所见
白居易（唐代）

巧者焦劳智者愁，愚翁何喜复何忧。莫嫌山木无人用，

大胜笼禽不自由。网外老鸡因断尾，盘中鲜鲙为吞钩。

谁人会我心中事，冷笑时时一掉头。
盂兰盘玉山记游
邝露（明代）

翠竹黄花辇路菭，呼鸾人上粤王台。来禽果向檀郎掷，芍药词矜郑女裁。

鹊驾定将斜汉合，蝶眉横对远山开。相思不结芝田袜，空负陈思八斗才。
游君山
魏宝光（宋代）

海角天高月满山，新亭清泪洒斓斑。
春风吹断兴亡梦，潮落潮生小石湾。
樗寮生日
释道璨（宋代）

长庚流煇千丈强，斗南夜气浮耿光。
晋唐以前旧人物，翩然乘风下大荒。
平生厌官不爱做，自歌招隐山中住。
后园明月手自锄，多种山前老梅树。
岁寒心事梅花清，沧浪白发梅花明。
有时指花对客道，此是吾家难弟兄。
上国春风醉桃李，过眼纷纷付流水。
木里清寒耐后霜，幽独何曾有如许。
今年枝间著子无，黄金作颗应累累。
想见日和庭院静，时时绕枝如哺雏。
摘来不用供调鼎，且唤曲生相管领。
等閒一醉一千年，莫遣东风吹酒醒。
次韵潮州诗六首 其二
朱熹（宋代）

道若大路然，奈此人好径。即事昧本心，离动觅真静。

安知濠上翁，妙入玄中境。偶寄郡斋闲，无欲民自正。
朱砂庵
江天一（明代）

曲磴千盘尽，何曾任凿穿。
本来超色相，不假幻因缘。
翠滴松稍雨，岚开嶂外天。
此中饶静解，何事问栖禅。
古刹犹金碧，乾坤等劫灰。
息机原在悟，彼岸本无媒。
转梵猿常下，传经鸟自来。
他年返初服，结庐向丹台。
星精亭
郑损（唐代）

星沈万古痕，孤绝势无邻。地窄少留竹，空多剩占云。

钓篷和雨看，樵斧带霜闻。莫惜寻常到，清风不负人。
庆远龙隐洞
方信孺（宋代）

南山山北北山南，一洞中分路口三。
飞鹤叫云声自远，懒龙悭雨睡方酣。
襄公淡墨留苍壁，太史高风拂翠岚。
百尺岩前清绝处，道人先我著茅庵。
赋
李峤（唐代）

布义孙卿子，登高楚屈平。铜台初下笔，乐观正飞缨。

乍有凌云势，时闻掷地声。造端长体物，无复大夫名。
旧愁 其二
朱淑真（宋代）

花影重重叠绮窗，篆烟飞上枕屏香。
无情莺舌惊春梦，唤起愁人对夕阳。
留别周参政诗二首 其二
赵蕃（宋代）

故意还叨累十觞，诸家所历信踰常。黄尘倦马久非地，野水白鸥终是乡。

勾漏不惟兼采药，长沙更欲访沉湘。凭虚便谓神仙近，却觉仕途真渺茫。
八月十九日得董正翁寺丞书兵疫后城中故旧十
舒岳祥（宋代）

黄菊一瓶酒，青山四壁书。
吾年余岁许，天意复何如。
寒日沙禽并，风霜野果疏。
山城询故旧，十九是丘墟。
偶宴有怀
白居易（唐代）

遇兴寻文客，因欢命酒徒。春游忆亲故，夜会似京都。

诗思闲仍在，乡愁醉暂无。狂来欲起舞，惭见白髭须。
和梁次张谢得酒见寄四首 其一
吴芾（宋代）

传得仙家不老方，酿成春色瓮头香。一樽聊尔资杯酌，争似相携入醉乡。
舟上
徐照（宋代）

小船停桨逐潮还，四五人家住一湾。
贪看晓光侵月色，不知云气失前山。
宫词 其五十二
赵佶（宋代）

白檀象戏小盘平，牙子金书字更明。夜静绮窗辉绛蜡，玉容相对煖移声。
端午帖子九首
曹勋（宋代）

日华露重疏疏竹，宝砌风回楚楚松。
酪粉冰壶驱薄暑，瑶琴永日得从容。
黄生九斗携所业千里过访于其别也赠以绝句六章 其五
胡应麟（明代）

秋风秋叶乱山苍，踏尽秋山到遂昌。问讯故园樵牧侣，只今谁住郑公乡。
沁园春·自古愚贤
谭处端（元代）

自古愚贤，日月轮催，尽沉下泉。叹张陈义断，因名利恣，奢华后叹，破坏家园。楚庙江边，汉陵原畔，势尽还空皆亦然。英雄辈，尽遗留坏冢，衰草绵绵。呜呼往事堪怜。染虚幻浮华逐逝沿。又争如省悟，尘劳梦趣，贫闲归素，保炼丹田。越过轮回，超升苦海，直上清凉般若船。逍遥岸，会玄明琼路，同访桃源。
建江澄碧
姚守辙（明代）

遥从黎婺浚源头，环抱孤城据上流。白芷绿蓠春冉冉，落霞孤上晚悠悠。

鱼龙听曲波心跃，舟楫穿星镜面游。独立苍茫增叹赏，朝宗一派海门秋。
九日晦日坐雨示沈敬履
魏之琇（清代）

朔风凉雨共萧然，坐对薰炉手一编。黄叶有声霜后地，湿云如梦雁来天。

江湖岁晚渔樵外，关塞秋高鼓角边。河渚荻花应更好，与君相约钓鱼船。
阿姥
陆游（宋代）

城南倒社下湖忙，阿姥龙锺七十强。
犹有尘埃嫁时镜，东涂西抹不成妆。
不羡花
刘商（唐代）

惆怅朝阳午又斜，剩栽桃李学仙家。

花开花落人如旧，谁道容颜不及花。
桃花词一首
黄省曾（明代）

不谓桃花繁，不言桃叶深。所愿桃结实，不负春皇心。

兰云亦易桃，白日何骎骎。天事那可期，倏忽逢沉霖。

坐令花前叟，叹息弹瑶琴。
送曹冕中书南还省亲三十四韵分得青字
倪谦（明代）

宣尼古大圣，训子重过庭。韦贤汉名相，传家惟一经。

顾兹燕翼谋，在昔有典刑。引之乃弗替，世德流馀馨。

昂昂千里驹，逸足追风霆。姿仪更清澈，俨若鸾鹄停。

严君领缙绅，雅德崇朝廷。延师务启迪，编简对疏萤。

奥理善研析，牛刀初发硎。藻思复敏赡，高屋方建瓴。

抡材向明时，染翰依槐厅。声誉蔼儒彦，有耳无不聆。

时望孤云飞，思亲恨无翎。暌违在南国，几易尧阶蓂。

封章彻当宁，诏许谐归宁。翩然戒行李，祖帐开离亭。

骊歌遏行云，酒倾双玉瓶。西风掠眉鬓，去去亦易醒。

况当秋欲深，瑶空霜露零。草木属摇落，华泽凋颜形。

独馀东篱菊，粲粲呈修莛。黄花正堪采，称觞介遐龄。

想当敞华宴，贺客联歌伶。矫首向中夜，光射弧南星。

綵衣舞蹁跹，绛蜡扬晶荧。大斗酌春醑，孰辨渭与泾。

为乐未渠央，至孝薄紫冥。南桥北山梓，并秀何青青。

圣皇御宸极，垂拱负扆屏。渴贤屡侧席，药笼需参苓。

东风扇微和，春意回林坰。鸟声碎花坞，草色迷烟汀。

此时宜北来，沧江称扬舲。忠孝贵兼尽，行看承宠灵。
上立斋先生十首以有官居鼎鼐无宅起楼台为韵 其三
戴炳（宋代）

蔚蔚空明山，古号仙人居。神秀发虹气，瑞孕真璠玙。

洁白外难染，坚刚中不枯。勿逐鼠璞价，韫椟姑藏诸。
曹山三绝句 其一
孙觌（宋代）

露宿风餐两鬓华，故园芜没旧生涯。圣恩若许求帷盖，便向东陵学种瓜。
过盱眙
张孝忠（宋代）

淮海无波塞不尘，题诗因得吊遗民。山河信美今戎索，耆老虽存亦外臣。
游云盖寺
郭祥正（宋代）

名山寺多占，此寺山尤名。妙云镇弥覆，层层结缦缨。

日光昼微开，灿射黄金城。木老枝叶简，水长音韵清。

五峰如绀莲，中有楼殿横。是必龙华宫，禅禅悟无生。

一灯破群暗，众灯迭相明。纷空素葩坠，悲晚孤猿惊。

予方困邅途，寓宿骨已轻。愿言永栖此，读尽宝藏经。

顾盼适所适，了绝物外营。马秣仆亦饭，奈何催北征。
美人词 其三 送酒美人
徐石麒（清代）

锦瑟红牙玉柱筝。抱瓶花近美人行。一杯春酒送娉婷。

笑指粉腮辞薄醉，暗挑丝鬓转柔情。怨红愁绿一声声。
题李义夫锁亭二首
陆文圭（元代）

清风西无边，旷然此君宅。
可不间主人，不可容俗客。
刎颈交
黄淳耀（明代）

刎颈交，生年单贱称雄豪。千金购老百金少，两人心知各相笑。

云起龙骧愚者惊，为陈为赵皆纵横。监门忧一死，河北怨一生。

将印尔何物，千秋破人情。泜水义兵诚失策，兵败犹令广武惜。

信都赵后襄国俘，生者独惭厮养卒。
题汪水云诗卷
彭淼（宋代）

万里归来旧布衣，笳声不断转桐丝。十年秋入肩吾鬓，四海人传云叟诗。

窖里雪毡魂些短，江南月砌梦归迟。白头惆怅相逢晚，况是人间落叶时。
咏史诗。岘山
胡曾（唐代）

晓日登临感晋臣，古碑零落岘山春。

松间残露频频滴，酷似当时堕泪人。
闻季通德明诸友入山以诗迎之仍请先往观瀑布
朱熹（宋代）

胜友南窗底，看书老岁华。不因寒瀑响，肯到野僧家。

古径开能久，新亭去岂赊。跻攀那可缓，寂寞有雄夸。
觉林八景 其五 远泉流香
金科豫（清代）

花落自缤纷，泉流足悠远。幽香逐水来，九折缘莎阪。

汲取日烹茶，甘冽倾兰畹。
旋师喜捷
李隆基（唐代）

边服胡尘起，长安汉将飞。龙蛇开阵法，貔虎振军威。

诈虏脑涂地，征夫血染衣。今朝书奏入，明日凯歌归。
永新彭时甫馆仆于玉峰楼龙子崇来话旧
戴复古（宋代）

暂舣溪头棹，来敲月下门。
江湖十年别，故旧几人存。
听雨夜同榻，论心酒一樽。
不须谈世事，万虑满乾坤。
西溪子
毛文锡（五代）

昨夜西溪游赏，芳树奇花千样。锁春光，金尊满，

听弦管。娇妓舞衫香暖。不觉到斜晖，马驮归。
阮郎归 独木桥体
元好问（金朝）

别郎容易见郎难。千山复万山。杨花帘幕晚风间。愁眉澹澹山。杨禄塞，雁门关。望夫元有山。当时只合锁雕鞍。山头不放山。
贤者之孝二百四十首·廉范
林同（宋代）

亲丧徒步负，万里历岷峨。
何事今人说，惟知襦袴歌。
三月十三夜同陆大无界待月虎丘得殿字
李流芳（明代）

清游及佳辰，载酒出芳甸。日落风气高，晴郊绿初遍。

入寺踏清阴，登高揽葱茜。须臾剑壑暝，素月流绀殿。

林影散积雪，石光摇匹练。鼓罢扬清歌，人开出素面。

此时人境空，喧寂同一善。低回洵可乐，去留亦无恋。

吾侪区中人，踪迹辘轳转。今日与明日，时乎会有变。

空怀买山期，坐受尘网罥。百年春几逢，一春月几见。

春月此丘中，契阔共谈宴。我唱子可和，涤子端溪研。
同黎弼轩游慈云寺 其二
郭仪霄（清代）

到门钟韵寂，照座佛镫微。一犬竹间吠，孤僧云外归。

似吾尘汨面，输汝世忘机。蜗角成何事，高间野性违。
题薛兰英、蕙英《苏台竹枝词》 其二
杨维桢（元代）

难弟难兄并有名，英英端不让琼琼。好将笔底春风句，谱作瑶筝弦上声。
生查子（丙午铁炉冈回）
赵师侠（宋代）

春光不肯留，风雨催将去。红逐故园尘，绿满江南树。

阴晴寒食天，寂寞西郊路。芳草织新愁，怅望人何处。
绝句二首 其一
李纲（宋代）

深入循梅瘴疠乡，烟云浮动日苍凉。踰年踏遍峤南土，赖有仙翁肘后方。
去年过弋阳访赵恂道通判，话西湖旧游，因题
范成大（宋代）

红尘宝马碧湖船，一梦如今费十年。
却照清溪寻绿鬓，但余衰雪雨萧然。
法曲献仙音 寄寿云西老人，时吴与张石隐、
邵亨贞（元代）

章、皆雷老人宾馆，三月二十八日也谷雨＊晴，柳风吹暖，春在日阴深处。青鸟传书，羽仙清道，天香暗满窗户。准拟问长生路。桃花几千树。黯凝伫。看斑衣、近来得意，云路迥，千里易成阔步。铜狄尽摩挲，任高堂、暮景容与。见说西园，有佳宾、酾酒同赋。恨牡丹花下，此际不陪尊俎。
元旦阻雨二首
谢枋得（宋代）

洪钧一转岁开端，草木群生亦喜欢。
安得明年此时节，江东重睹旧衣冠。